CELEX: 32017D1014
Language: lt
Date: 2017-06-15 00:00:00
Title: 2017 m. birželio 15 d. Komisijos įgyvendinimo sprendimas (ES) 2017/1014 dėl nuorodų į Europos standartus EN 13869:2016 dėl vaikų saugumo reikalavimų, keliamų žiebtuvėliams, ir EN 13209-2:2015 dėl kūdikio nešynių skelbimo Europos Sąjungos oficialiajame leidinyje pagal Europos Parlamento ir Tarybos direktyvą 2001/95/EB (Tekstas svarbus EEE. )

16.6.2017   
            
            
               LT
            
            
               Europos Sąjungos oficialusis leidinys
            
            
               L 153/36
            
         KOMISIJOS ĮGYVENDINIMO SPRENDIMAS (ES) 2017/1014
   2017 m. birželio 15 d.
   dėl nuorodų į Europos standartus EN 13869:2016 dėl vaikų saugumo reikalavimų, keliamų žiebtuvėliams, ir EN 13209-2:2015 dėl kūdikio nešynių skelbimo Europos Sąjungos oficialiajame leidinyje pagal Europos Parlamento ir Tarybos direktyvą 2001/95/EB
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2001 m. gruodžio 3 d. Europos Parlamento ir Tarybos direktyvą 2001/95/EB dėl bendros gaminių saugos (1), ypač į jos 4 straipsnio 2 dalies pirmą pastraipą;
   kadangi:
   
               (1)
            
            
               Direktyvos 2001/95/EB 3 straipsnio 1 dalimi gamintojai įpareigojami pateikti rinkai tik saugius gaminius;
            
         
               (2)
            
            
               pagal Direktyvos 2001/95/EB 3 straipsnio 2 dalies antrą pastraipą gaminys turi būti laikomas saugiu (atsižvelgiant į riziką ir rizikos kategorijas, kurioms taikomi atitinkami nacionaliniai standartai), kai jis atitinka neprivalomus nacionalinius standartus, kuriais perkeliami Europos standartai, nuorodas į kuriuos pagal tos direktyvos 4 straipsnį Komisija paskelbė Europos Sąjungos oficialiajame leidinyje;
            
         
               (3)
            
            
               pagal Direktyvos 2001/95/EB 4 straipsnio 1 dalį Europos standartus rengia Europos standartizacijos organizacijos pagal Komisijos suteiktus įgaliojimus;
            
         
               (4)
            
            
               pagal Direktyvos 2001/95/EB 4 straipsnio 2 dalį Komisija skelbia nuorodas į tokius standartus;
            
         
               (5)
            
            
               2008 m. balandžio 23 d. Komisija priėmė Sprendimą 2008/357/EB (2), o 2008 m. birželio 7 d. Komisija Europos standartizacijos komitetui (CEN) suteikė įgaliojimus M/427 dėl vaiko neįžiebiamų cigarečių žiebtuvėlių reikalavimų;
            
         
               (6)
            
            
               reaguodamas į įgaliojimą M/427 CEN priėmė standartą EN 13869:2016 „Žiebtuvėliai. Vaikų saugumo reikalavimai, keliami žiebtuvėliams. Saugos reikalavimai ir bandymo metodai“. Standartas EN 13869:2016 atitinka įgaliojimą M/427 ir Direktyvoje 2001/95/EB nustatytą bendrą saugos reikalavimą. Todėl nuoroda į jį turėtų būti paskelbta Europos Sąjungos oficialiajame leidinyje;
            
         
               (7)
            
            
               1997 m. gruodžio 16 d. Komisija suteikė įgaliojimus M/264 CEN ir Europos elektrotechnikos standartizacijos komitetui (Cenelec) vaikų priežiūros gaminių saugos srityje;
            
         
               (8)
            
            
               reaguodamas į įgaliojimą M/264 CEN priėmė standartą EN 13209-2:2015 „Vaiko naudojami ir jo priežiūros gaminiai. Kūdikio nešynės. Saugos reikalavimai ir bandymo metodai. 2 dalis. Minkštoji nešynė“. Standartas EN 13209-2:2015 atitinka įgaliojimą M/264 ir Direktyvoje 2001/95/EB nustatytą bendrą saugos reikalavimą. Todėl nuoroda į jį turėtų būti paskelbta Europos Sąjungos oficialiajame leidinyje;
            
         
               (9)
            
            
               šiame sprendime nustatytos priemonės atitinka Direktyva 2001/95/EB įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   
      Europos Sąjungos oficialiojo leidinio C serijoje skelbiamos šių standartų nuorodos:
   
               a)
            
            
               EN 13869:2016 „Žiebtuvėliai. Vaikų saugumo reikalavimai, keliami žiebtuvėliams. Saugos reikalavimai ir bandymo metodai“;
            
         
               b)
            
            
               EN 13209-2:2015 „Vaiko naudojami ir jo priežiūros gaminiai. Kūdikio nešynės. Saugos reikalavimai ir bandymo metodai. 2 dalis. Minkštoji nešynė“.
            
         2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2017 m. birželio 15 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 11, 2002 1 15, p. 4.
   
      (2)  2008 m. balandžio 23 d. Komisijos sprendimas 2008/357/EB dėl Europos žiebtuvėlių standartų ir specialių vaikų saugumo reikalavimų atitikimo pagal Europos Parlamento ir Tarybos direktyvą 2001/95/EB (OL L 120, 2008 5 7, p. 11).